DELEGIRANA UREDBA KOMISIJE (EU) 2022/671

z dne 4. februarja 2022

o dopolnitvi Uredbe (EU) 2017/625 Evropskega parlamenta in Sveta glede posebnih pravil o uradnem nadzoru, ki ga pristojni organi izvajajo za živali, proizvode živalskega izvora in zarodni material, nadaljnjih ukrepih, ki jih pristojni organ sprejme v primeru neskladnosti s pravili za identifikacijo in registracijo goveda, ovc in koz ali neskladnosti med tranzitom nekaterega goveda skozi Unijo, ter o razveljavitvi Uredbe Komisije (ES) št. 494/98

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 20, odstavek 2, točki (a) in (c), Uredbe,

ob upoštevanju naslednjega:

(1) Uredba (EU) 2017/625 določa splošna pravila za uradni nadzor, ki ga pristojni organi izvajajo za preverjanje skladnosti s pravili na številnih področjih, vključno z zahtevami v zvezi z zdravjem živali. Navedena uredba določa tudi metode in tehnike za uradni nadzor, ki vključuje inšpekcijske preglede prostorov, živali in blaga pod nadzorom izvajalcev dejavnosti. Uredba (EU) 2017/625 poleg tega določa možne ukrepe, ki jih pristojni organi sprejmejo v primeru ugotovljene neskladnosti z, med drugim, zahtevami v zvezi z zdravjem živali iz člena 1, odstavek 2, točka (d), navedene uredbe.

(2) Uredba (EU) 2016/429 Evropskega parlamenta in Sveta (2) je z 21. aprilom 2021 razveljavila in nadomestila 39 aktov na področju zdravja živali. Vendar se nekatere zahteve iz aktov, ki so bili razveljavljeni z Uredbo (EU) 2016/429 ali v skladu z njo, nanašajo na nekatere posebnosti uradnega nadzora, povezane z zdravjem živali, in nadaljnje ukrepe, ki se sprejmejo v primeru ugotovljenih neskladnosti na podlagi Uredbe (EU) 2017/625, kot je določeno v členu 138 navedene uredbe. Zato bi bilo treba v tej uredbi določiti taka posebna pravila o uradnem nadzoru in nadaljnjih ukrepih, ki jih pristojni organ sprejme v primeru ugotovljene neskladnosti.

(3) Posebnosti uradnega nadzora in nadaljnjih ukrepov v primeru ugotovljenih neskladnosti v zvezi z zdravjem so med seboj povezane. Uporabljajo se za naslednje faze v določeni situaciji, pogosto pa se uporabljajo tudi za iste vrste izvajalcev dejavnosti in obratov. Kadar so potrebni posebni nadaljnji ukrepi, bi jih bilo treba določiti skupaj z zahtevami za posebnosti uradnega nadzora v zvezi z zdravjem živali. S tem je zagotovljen celovit sklop ukrepov, ki omogočajo lažje izvajanje in prispevajo k splošni poenostavitvi pravnega okvira na tem področju.

(4) Izvajanje uradnega nadzora in nadaljnjih ukrepov v obratih, odobrenih v skladu z delegiranimi uredbami Komisije (EU) 2019/2035 (3), (EU) 2020/686 (4), (EU) 2020/688 (5) ali (EU) 2020/990 (6), zahteva posebne kvalifikacije in kompetence na področju veterine. Uradni nadzor v navedenih odobrenih obratih vključuje ocenjevanje in preverjanje najrazličnejših posebnih podatkov in informacij v zvezi z živalmi, ki se tam gojijo. Nekateri od teh podatkov in informacij so rezultati opazovanj pri živalih, druge pa zbirajo in evidentirajo izvajalci dejavnosti, strokovnjaki za zdravje živali, veterinarji ali strokovnjaki za zdravje vodnih živali. Takšni podatki in informacije se lahko med drugim nanašajo na fiziološko ali patološko stanje živali, epidemiološke dejavnike, rezultate fizičnih, kliničnih preiskav ali preiskav po smrti in laboratorijskih testov ter podatke in informacije, zbrane v zvezi z ukrepi biološke zaščite v obratih, ter ustrezno uporabo in vzdrževanje opreme in objektov.

(5) V obratih z zarodnim materialom kompleksnost in tehničnost tega sektorja poleg tega zahtevata specializirano znanje pristojnega organa, odgovornega za uradni nadzor, za zagotovitev učinkovitega in uspešnega izvajanja njegovih nalog.

(6) Zato bi bilo primerno, da uradni veterinarji izvajajo uradni nadzor v odobrenih obratih, v katerih se gojijo živali ali se ravna z zarodnim materialom v skladu z Uredbo (EU) 2016/429. V tej uredbi bi bilo treba določiti pravila o izvajanju uradnega nadzora v navedenih obratih.

(7) Poleg tega v nekaterih državah članicah iz zgodovinskih razlogov ali zaradi pomanjkanja veterinarjev, ki se ukvarjajo z boleznimi vodnih živali, obstaja specializiran poklic strokovnjaka za zdravje vodnih živali. Ti strokovnjaki običajno niso veterinarji, vendar se ukvarjajo z veterinarsko medicino vodnih živali. Ta uredba bi zato morala upoštevati odločitev držav članic, v katerih je ta poklic priznan. Zato bi bilo treba v navedenih primerih uradnim strokovnjakom za zdravje vodnih živali omogočiti, da izvajajo dejavnosti, ki naj bi jih opravljali uradni veterinarji pri izvajanju uradnega nadzora v odobrenih obratih akvakulture. V skladu s členom 12(2) Uredbe (EU) 2016/429 lahko ti strokovnjaki za zdravje vodnih živali izvajajo dejavnosti na področju zdravja živali, ki naj bi jih sicer opravljali veterinarji, če jih za to pooblasti zadevna država članica na podlagi nacionalnega prava. To načelo bi se moralo uporabljati tudi v tej uredbi.

(8) Med obrati, odobrenimi na podlagi Uredbe (EU) 2016/429, so zaprti obrati posebni, saj pogosto stalno gojijo veliko različnih živalskih vrst in jih izmenjujejo z drugimi zaprtimi obrati. Zahteve za odobritev in varno delovanje zaprtih obratov v zvezi s karanteno, osamitvijo in drugimi ukrepi za biološko zaščito ter ukrepi za spremljanje in obvladovanje bolezni, za katere so odgovorni veterinarji obrata, imajo pomembno vlogo pri zagotavljanju, da izmenjave živali ne predstavljajo tveganja za širjenje živalskih bolezni s seznama ali porajajočih se živalskih bolezni med državami članicami ali znotraj njih. Zato je ustrezno opredeliti uradni nadzor, ki bi ga bilo treba izvajati v zaprtih obratih.

(9) V zvezi z uradnim nadzorom za preverjanje skladnosti s pravili o identifikaciji in registraciji goveda, ovc in koz bi bilo treba določiti posebna merila za pomoč pristojnim organom pri analizi tveganja za izbiro živali in obratov, ki bi jih bilo treba pregledati. Kadar se navedeni uradni nadzor izvaja na reprezentativnem vzorcu živali in se pri navedenem uradnem nadzoru ugotovi neskladnost z zahtevami glede identifikacije in registracije, bi morali pristojni organi kot nadaljnji ukrep pregledati vse živali v navedenem obratu.

(10) Pravila Unije dovoljujejo tranzit goveda za vzrejo in proizvodnjo skozi Unijo, ki drugače ne izpolnjuje zahtev v zvezi z zdravjem živali za vstop v Unijo, v skladu s posebnimi odstopanji in pogoji iz delegiranih uredb Komisije (EU) 2019/2124 (7) in (EU) 2020/692 (8). Tak tranzit ne bi smel ogrožati zdravja živali in javnega zdravja v Uniji. V primeru neskladnosti, nepravilnosti ali izrednih razmer med tranzitom bi moral pristojni organ zato odrediti zakol ali usmrtitev navedenih živali, saj je to najustreznejši ukrep za zaščito zdravja živali in javnega zdravja ter dobrobit živali. V navedenih primerih bi moral pristojni organ odrediti tudi varno odstranjevanje nastalih živalskih stranskih proizvodov v skladu z Uredbo (ES) št. 1069/2009 Evropskega parlamenta in Sveta (9).

(11) Uredba Komisije (ES) št. 494/98 (10) določa upravne sankcije, ki se uporabljajo, kadar se ugotovijo neskladnost s pogoji ali zahtevami za identifikacijo in registracijo goved. Delegirana uredba (EU) 2019/2035 navedene uredbe ni izrecno razveljavila. Poleg tega so upravne sankcije iz Uredbe (ES) št. 494/98 postale odvečne zaradi ukrepov iz člena 138(2) Uredbe (EU) 2017/625. Za zagotovitev pravne varnosti in doslednosti bi bilo treba s to uredbo razveljaviti Uredbo (ES) št. 494/98.

(12) V skladu s členom 5(4) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo v povezavi s Prilogo 2 k navedenemu protokolu bi se morala pravila iz te uredbe uporabljati za Združeno kraljestvo v zvezi s Severno Irsko –

SPREJELA NASLEDNJO UREDBO:

Člen 1 Predmet urejanja in področje uporabe 1. Ta uredba dopolnjuje Uredbo (EU) 2017/625 v zvezi z nekaterimi posebnimi pravili o uradnem nadzoru, ki ga izvajajo pristojni organi držav članic (11) v zvezi z živalmi, proizvodi živalskega izvora in zarodnim materialom za preverjanje skladnosti z zahtevami v zvezi z zdravjem živali iz člena 1, odstavek 2, točka (d), navedene uredbe in po potrebi v zvezi z nekaterimi ukrepi, ki jih pristojni organi sprejmejo po uradnem nadzoru: (a) v nekaterih obratih, ki gojijo živali; (b) v nekaterih obratih, ki odvzemajo oz. zbirajo, pridobivajo, pripravljajo ali shranjujejo zarodni material. 2. Ta uredba dopolnjuje Uredbo (EU) 2017/625 glede posebnega ukrepa, ki ga pristojni organi držav članic sprejmejo po uradnem nadzoru v zvezi z nekaterim govedom v tranzitu.

Člen 2 Opredelitev pojmov V tej uredbi se uporabljajo naslednje opredelitve pojmov iz Uredbe (EU) 2016/429, Delegirane uredbe (EU) 2019/2035, Delegirane uredbe (EU) 2020/686, Delegirane uredbe (EU) 2020/688, Delegirane uredbe (EU) 2020/692 in Delegirane uredbe (EU) 2020/990: (a) „obrat“, kot je opredeljen v členu 4, točka 27, Uredbe (EU) 2016/429; (b) „valilnica“, kot je opredeljena v členu 4, točka 47, Uredbe (EU) 2016/429; (c) „dejavnost zbiranja“, kot je opredeljena v členu 4, točka 49, Uredbe (EU) 2016/429; (d) „center za zbiranje psov, mačk in belih dihurjev“, kot je opredeljen v členu 2, točka 7, Delegirane uredbe (EU) 2019/2035; (e) „zavetišče za živali“, kot je opredeljeno v členu 2, točka 8, Delegirane uredbe (EU) 2019/2035; (f) „kontrolna točka“, kot je opredeljena v členu 2, točka 9, Delegirane uredbe (EU) 2019/2035; (g) „okoljsko izolirani proizvodni obrat“, kot je opredeljen v členu 2, točka 10, Delegirane uredbe (EU) 2019/2035; (h) „odobreni karantenski obrat“, kot je opredeljen v členu 3, točka 9, Delegirane uredbe (EU) 2020/688; (i) „zaprti obrat“, kot je opredeljen v členu 4, točka 48, Uredbe (EU) 2016/429; (j) „odobreni obrat z zarodnim materialom“, kot je opredeljen v členu 2, točka 2, Uredbe (EU) 2020/686; (k) „odobreni obrat akvakulture“, kot je opredeljen v členu 2, točka 10, Delegirane uredbe (EU) 2020/990; (l) „odobrena skupina obratov akvakulture“, kot je opredeljena v členu 2, točka 11, Delegirane uredbe (EU) 2020/990; (m) „veterinar obrata“, kot je opredeljen v členu 2(14) Delegirane uredbe (EU) 2019/2035; (n) „govedo“, kot je opredeljeno v členu 2, točka 5, Delegirane uredbe (EU) 2020/692.

Člen 3 Uradni nadzor v nekaterih odobrenih obratih 1. Uradni veterinarji oz., v primeru odobrenih obratov akvakulture in odobrenih skupin obratov akvakulture, uradni veterinarji ali uradni strokovnjaki za zdravje vodnih živali, izvajajo uradni nadzor za preverjanje skladnosti z zahtevami v zvezi z zdravjem živali iz člena 1, odstavek 2, točka (d), Uredbe (EU) 2017/625 in ki so določene v Uredbi (EU) 2016/429 in v skladu z njo, v naslednjih vrstah obratov, ki jih je odobril pristojni organ: (a) valilnicah in obratih, ki gojijo perutnino; (b) obratih za dejavnosti zbiranja kopitarjev in perutnine; (c) centrih za zbiranje psov, mačk in belih dihurjev; (d) zavetiščih za živali za pse, mačke in bele dihurje; (e) kontrolnih točkah; (f) okoljsko izoliranih proizvodnih obratih za čmrlje; (g) odobrenih karantenskih obratih; (h) zaprtih obratih; (i) odobrenih obratih z zarodnim materialom; (j) odobrenih obratih akvakulture; (k) odobrenih skupinah obratov akvakulture. Z uradnim nadzorom iz prvega pododstavka se zlasti preveri, ali izvajalci dejavnosti, odgovorni za odobrene obrate, še naprej izpolnjujejo zahteve za odobritev navedenih obratov. 2. Uradni nadzor iz odstavka 1 tega člena vključuje inšpekcijske preglede iz člena 14, točka (b), Uredbe (EU) 2017/625, ki se izvajajo vsaj tako pogosto, kot je določeno v Izvedbeni uredbi Komisije (EU) 2022/160 (12). 3. Inšpekcijski pregledi iz odstavka 2 se lahko kombinirajo z: (a) uradnim nadzorom iz člena 9, odstavek 3, Uredbe (EU) 2017/625; (b) drugim uradnim nadzorom za preverjanje skladnosti z zahtevami iz člena 1, odstavek 2, Uredbe (EU) 2017/625 ali (c) drugim uradnim nadzorom, inšpekcijskimi pregledi ali obiski, določenimi v pravilih Unije.

Člen 4 Posebna pravila o uradnem nadzoru kopenskih živali v zaprtih obratih Uradni veterinar pri izvajanju uradnega nadzora kopenskih živali v zaprtih obratih zlasti: (a) s pregledom evidenc o premikih preveri, ali živali, ki vstopajo v zadevni zaprti obrat, prihajajo samo iz drugega zaprtega obrata ali so v karanteni v skladu s Prilogo I, del 9, točka 1, k Delegirani uredbi (EU) 2019/2035; (b) preveri, ali rezultati kliničnih in laboratorijskih pregledov in pregledov po smrti, ki jih izvede veterinar zaprtega obrata, izključujejo vsak sum bolezni s seznama ali porajajočih se bolezni; (c) preveri, ali izvajalec dejavnosti, odgovoren za zaprti obrat, v primeru suma na prisotnost bolezni s seznama ali porajajočih se bolezni o navedenem sumu uradno obvesti pristojni organ in zmanjša morebitna tveganja za širjenje takih bolezni znotraj in zunaj zaprtega obrata, ter (d) opravi presojo dejavnosti veterinarja zaprtega obrata ter izvajanja in rezultatov načrta spremljanja bolezni iz Priloge I, del 9, točka 2(a), k Delegirani uredbi (EU) 2019/2035 ter zlasti preveri, ali je bil načrt spremljanja bolezni pregledan in posodobljen vsaj enkrat letno v skladu z navedenimi zahtevami.

Člen 5 Posebna pravila o uradnem nadzoru za preverjanje skladnosti z zahtevami glede identifikacije in registracije goveda, ovc ali koz ter o nadaljnjih ukrepih v primeru neskladnosti z njimi 1. Uradni nadzor za preverjanje skladnosti z zahtevami glede identifikacije in registracije goveda, ovc in koz vključuje inšpekcijske preglede goveda, ovc in koz iz člena 14, točka (b), Uredbe (EU) 2017/625 v obratih, ki gojijo navedene živali, ti pregledi pa se izvajajo vsaj tako pogosto, kot je določeno v členu 6 Izvedbene uredbe (EU) 2022/160. 2. Inšpekcijski pregledi iz odstavka 1 se lahko kombinirajo z: (a) uradnim nadzorom iz člena 9, odstavek 3, Uredbe (EU) 2017/625; (b) drugim uradnim nadzorom za preverjanje skladnosti z zahtevami iz člena 1, odstavek 2, Uredbe (EU) 2017/625 ali (c) drugim uradnim nadzorom, inšpekcijskimi pregledi ali obiski, določenimi v pravilih Unije. 3. Pristojni organ pri izbiri obratov, ki jih je treba pregledati, pri svoji analizi tveganja poleg meril iz člena 9, odstavek 1, Uredbe (EU) 2017/625 upošteva naslednja merila: (a) število živali v obratu; (b) vrste živali, prisotne in identificirane v obratu; (c) pomembne spremembe v primerjavi s številom ali vrstami živali v obratu v zadnjih petih letih ter (d) vsa druga ustrezna merila, ki jih opredeli njegova država članica. 4. Pristojni organ pri izvajanju inšpekcijskega pregled iz odstavka 1 pregleda vse govedo, ovce in koze v navedenem obratu. 5. Z odstopanjem od odstavka 4, kadar število živali v obratu, ki jih je treba pregledati, presega 20, se pristojni organ lahko odloči za pregled reprezentativnega vzorca navedenih živali, če število pregledanih živali zadostuje za odkritje 5 % primerov neskladnosti pri 95-odstotni stopnji zaupanja. 6. Kadar se inšpekcijski pregled iz odstavka 1 opravi na reprezentativnem vzorcu živali v obratu v skladu z odstavkom 5 in navedeni pregled potrdi neskladnost z zahtevami glede identifikacije in registracije, pristojni organ pregleda vse drugo govedo, ovce in koze v obratu. 7. Z odstopanjem od odstavka 6 se lahko pristojni organ odloči za pregled reprezentativnega vzorca živali v navedenem obratu za zagotovitev, da je število pregledanih živali zadostno za oceno neskladnosti nad 5 % z natančnostjo plus ali minus 2 % za 95-odstotno stopnjo zaupanja.

Člen 6 Nadaljnji ukrepi v primeru neskladnosti med tranzitom nekaterega goveda skozi Unijo Kadar so pošiljke goveda, ki izpolnjujejo posebne pogoje za zdravje živali za vstop v Unijo, v tranzitu skozi Unijo v skladu s členom 176, odstavek 1, točka (b), Delegirane uredbe (EU) 2020/692 v povezavi s členom 34, odstavek 1, točka (a), Delegirane uredbe (EU) 2019/2124, pristojni organ odredi zakol ali usmrtitev živali in njihovo odstranitev kot snovi kategorije 2 iz točke 9, točka (f)(i), Uredbe (ES) št. 1069/2009 v primeru kakršne koli neskladnosti med premikom med mejno kontrolno točko vstopa v Unijo in mejno kontrolno točko, na kateri pošiljke zapustijo ozemlje Unije.

Člen 7 Razveljavitev Uredba Komisije (ES) št. 494/98 se razveljavi.

Člen 8 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 4. februarja 2022 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali (Pravila o zdravju živali) (UL L 84, 31.3.2016, str. 1).

(3) Delegirana uredba Komisije (EU) 2019/2035 z dne 28. junija 2019 o dopolnitvi Uredbe (EU) 2016/429 Evropskega parlamenta in Sveta glede pravil za obrate, ki gojijo kopenske živali, in valilnice ter za sledljivost nekaterih gojenih kopenskih živali in valilnih jajc (UL L 314, 5.12.2019, str. 115).

(4) Delegirana uredba Komisije (EU) 2020/686 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede odobritve obratov z zarodnim materialom ter zahtev za sledljivost in zdravstveno varstvo živali pri premikih zarodnega materiala nekaterih gojenih kopenskih živali znotraj Unije (UL L 174, 3.6.2020, str. 1).

(5) Delegirana uredba Komisije (EU) 2020/688 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta v zvezi z zahtevami za zdravstveno varstvo živali pri premikih kopenskih živali in valilnih jajc znotraj Unije (UL L 174, 3.6.2020, str. 140).

(6) Delegirana uredba Komisije (EU) 2020/990 z dne 28. aprila 2020 o dopolnitvi Uredbe (EU) 2016/429 Evropskega parlamenta in Sveta v zvezi z zahtevami glede zdravja živali in spričeval pri premikih vodnih živali in proizvodov živalskega izvora iz vodnih živali znotraj Unije (UL L 221, 10.7.2020, str. 42).

(7) Delegirana Uredba Komisije (EU) 2019/2124 z dne 10. oktobra 2019 o dopolnitvi Uredbe (EU) 2017/625 Evropskega parlamenta in Sveta glede pravil o uradnem nadzoru pošiljk živali in blaga, ki so v tranzitu, se prenašajo ali nadalje prevažajo skozi Unijo, ter o spremembi uredb Komisije (ES) št. 798/2008, (ES) št. 1251/2008, (ES) št. 119/2009, (EU) št. 206/2010, (EU) št. 605/2010, (EU) št. 142/2011 in (EU) št. 28/2012, Izvedbene uredbe Komisije (EU) 2016/759 ter Odločbe Komisije 2007/777/ES (UL L 321, 12.12.2019, str. 73).

(8) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(9) Uredba (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (UL L 300, 14.11.2009, str. 1).

(10) Uredba Komisije (ES) št. 494/98 z dne 27. februarja 1998 o podrobnih pravilih za izvajanje Uredbe Sveta (ES) št. 820/97 glede uporabe minimalnih upravnih sankcij v okviru sistema identifikacije in registracije govedi (UL L 60, 28.2.1998, str. 78).

(11) V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, za namene te uredbe sklicevanja na države članice vključujejo Združeno kraljestvo v zvezi s Severno Irsko.

(12) Izvedbena uredba Komisije (EU) 2022/160 z dne 4. februarja 2022 o določitvi enotne najmanjše pogostosti nekaterih vrst uradnega nadzora za preverjanje skladnosti z zahtevami Unije v zvezi z zdravjem živali v skladu z Uredbo (EU) 2017/625 Evropskega parlamenta in Sveta ter o razveljavitvi (ES) št. 1082/2003 in (ES) št. 1505/2006 (UL L 26, 7.2.2022, str. 11).